Det viser beregninger i en netop offentliggjort svensk forskerrapport fra det tekniske universitet i Göteborg, fortæller P4 Nordjylland. Alene undersøgelserne vil koste mellem en halv og halvanden million kroner per vrag, og prisen for at få eventuel olie op kan ligge mellem fire millioner og svimlende 500 millioner kroner per vrag alt efter opgavens sværhedsgrad. Men udsigten til store udgifter får ikke præsident Hans Chr. Thoning fra Kommunernes Internationale Miljøorganisation KIMO til at slække på kravet om hurtig handling: - Det vil være endnu dyrere at håndtere olien, hvis den kommer i land, siger han.

Opsummering:
Kystkommunernes krav om at få kortlagt risikoen for olieforureninger fra gamle skibsvrag i danske farvande vil medføre en gigantisk millionregning.